CELEX: 22013A0921(01)
Language: el
Date: 2013-09-21 00:00:00
Title: Συμφωνία μεταξύ της Ευρωπαϊκής Κοινότητας και του Βασιλείου της Δανίας για τη διεθνή δικαιοδοσία και την αναγνώριση και εκτέλεση αποφάσεων σε αστικές και εμπορικές υποθέσεις

21.9.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 251/1
            
         Συμφωνία μεταξύ της Ευρωπαϊκής Κοινότητας και του Βασιλείου της Δανίας για τη διεθνή δικαιοδοσία και την αναγνώριση και εκτέλεση αποφάσεων σε αστικές και εμπορικές υποθέσεις
   Σύμφωνα με το άρθρο 4 της συμφωνίας της 19ης Οκτωβρίου 2005 μεταξύ της Ευρωπαϊκής Κοινότητας και του Βασιλείου της Δανίας σχετικά με τη διεθνή δικαιοδοσία και την αναγνώριση και εκτέλεση αποφάσεων σε αστικές και εμπορικές υποθέσεις (1) (εφεξής «η συμφωνία»), που συνήφθη με την απόφαση 2006/325/ΕΚ του Συμβουλίου (2), οσάκις εγκρίνονται εκτελεστικά μέτρα δυνάμει του άρθρου 74 παράγραφος 2 του κανονισμού (ΕΚ) αριθ. 44/2001 του Συμβουλίου, της 22ας Δεκεμβρίου 2000, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις (3), η Δανία κοινοποιεί στη Επιτροπή την απόφασή της εάν θα εφαρμόσει ή όχι το περιεχόμενο των μέτρων αυτών.
   Ο εκτελεστικός κανονισμός (ΕΕ) αριθ. 1142/2011 της Επιτροπής (4) για τη θέσπιση των παραρτημάτων X και XI του κανονισμού (ΕΚ) αριθ. 4/2009 του Συμβουλίου για τη διεθνή δικαιοδοσία, το εφαρμοστέο δίκαιο, την αναγνώριση και εκτέλεση αποφάσεων και τη συνεργασία σε θέματα υποχρεώσεων διατροφής εκδόθηκε τη 10η Νοεμβρίου 2011. Σύμφωνα με το άρθρο 3 παράγραφος 2 της συμφωνίας, η Δανία κοινοποίησε ήδη, με επιστολή της 14ης Ιανουαρίου 2009, στην Επιτροπή την απόφασή της να εφαρμόσει το περιεχόμενο του κανονισμού (ΕΚ) αριθ. 4/2009 του Συμβουλίου (5) στο μέτρο που αυτός ο κανονισμός τροποποιεί τον κανονισμό (ΕΚ) αριθ. 44/2001 (6).
   Σύμφωνα με το άρθρο 4 της συμφωνίας, η Δανία κοινοποίησε ήδη, με επιστολή της 11ης Ιανουαρίου 2012, στην Επιτροπή την απόφασή της να εφαρμόσει το περιεχόμενο του εκτελεστικού κανονισμού (ΕΕ) αριθ. 1142/2011. Αυτό σημαίνει ότι οι διατάξεις του εκτελεστικού κανονισμού (ΕΕ) αριθ. 1142/2011 θα εφαρμόζονται στις σχέσεις μεταξύ Ευρωπαϊκής Ένωσης και Δανίας (7).
   Περαιτέρω, η Δανία προέβη, με επιστολή της 20ής Φεβρουαρίου 2013 (μετά από επιστολή της 9ης Μαρτίου 2011), σε τελική κοινοποίηση στην Επιτροπή των αρμόδιων αρχών της βάσει του άρθρου 2 παράγραφος 2 και του άρθρου 47 παράγραφος 3 του κανονισμού (ΕΚ) αριθ. 4/2009 και ζήτησε την αναγνώρισή τους για τους σκοπούς των παραρτημάτων X και XI του εκτελεστικού κανονισμού (ΕΕ) αριθ. 1142/2011.
   Επομένως, για τους σκοπούς του παραρτήματος X του κανονισμού (ΕΚ) αριθ. 4/2009 που θεσπίστηκε με τον εκτελεστικό κανονισμό της Επιτροπής [άρθρο 2 παράγραφος 2 του κανονισμού (ΕΚ) αριθ. 4/2009], οι αρμόδιες δανικές διοικητικές αρχές είναι η Περιφερειακή Δημόσια Διοίκηση (Statsforvaltningen) και το Υπουργείο Κοινωνικών Υποθέσεων, Παίδων και Ένταξης (Εθνικό Συμβούλιο Κοινωνικών Προσφυγών, τμήμα Οικογενειακών Υποθέσεων) [Social, Børne- og Integrationsministeriet (Ankestyrelsen, Familieretsafdelingen)]. Για τους σκοπούς του παραρτήματος XI του κανονισμού (ΕΚ) αριθ. 4/2009 που θεσπίστηκε με τον εκτελεστικό κανονισμό της Επιτροπής [άρθρο 47 παράγραφος 3 του κανονισμού (ΕΚ) αριθ. 4/2009], η αρμόδια αρχή είναι το Υπουργείο Δικαιοσύνης (Justitsministeriet).
   Η κοινοποίηση εκ μέρους της Δανίας των αρμόδιων δανικών αρχών οι οποίες αναγνωρίζονται ως αρμόδιες αρχές όσον αφορά τα παραρτήματα X και XI του κανονισμού (ΕΚ) αριθ. 4/2009 που θεσπίστηκαν με τον εκτελεστικό κανονισμό της Επιτροπής δημιουργεί αμοιβαίες υποχρεώσεις μεταξύ της Δανίας και της Ευρωπαϊκής Ένωσης. Επομένως, οι παρούσες προσαρμογές του άρθρου 2 παράγραφος 2 στοιχεία β) και γ) της συμφωνίας αρχίζουν να ισχύουν την ημερομηνία δημοσίευσής τους στην Επίσημη Εφημερίδα της Ευρωπαϊκής Ένωσης.
   
      (1)  ΕΕ L 299 της 16.11.2005, σ. 62.
   
      (2)  ΕΕ L 120 της 5.5.2006, σ. 22.
   
      (3)  ΕΕ L 12 της 16.1.2001, σ. 1.
   
      (4)  ΕΕ L 293 της 11.11.2011, σ. 24.
   
      (5)  ΕΕ L 7 της 10.1.2009, σ. 1.
   
      (6)  ΕΕ L 149 της 12.6.2009, σ. 80.
   
      (7)  ΕΕ L 195 της 18.7.2013, σ. 1.